[pic] | ЕВРОПЕЙСКА КОМИСИЯ |

Брюксел, 4.6.2010

COM(2010)292 окончателен

ДОКЛАД ДО ЕВРОПЕЙСКИЯ КОМИТЕТ ПО ЦЕННИ КНИЖА И ДО ЕВРОПЕЙСКИЯ ПАРЛАМЕНТ

относно постигане на сближаване на Международните стандарти за финансово отчитане (МСФО) и националните общоприети счетоводни принципи (GAAP) на трети страни

SEC(2010)681 final

ДОКЛАД ДО ЕВРОПЕЙСКИЯ КОМИТЕТ ПО ЦЕННИ КНИЖА И ДО ЕВРОПЕЙСКИЯ ПАРЛАМЕНТ

относно постигане на сближаване на Международните стандарти за финансово отчитане (МСФО) и националните общоприети счетоводни принципи (GAAP) на трети страни

Въведение и законова база

От 1 януари 2005 г. публично търгуваните дружества на регулирания пазар на всяка държава-членка са задължени да прилагат МСФО, както са приети от ЕС, при изготвянето на своите консолидирани финансови отчети[1]. С Регламента за проспектите[2] и Директивата за прозрачността[3] изискването за представяне на финансови отчети въз основа на МСФО или въз основа на национални счетоводни стандарти на някои трети страни, еквивалентни на МСФО, влиза в сила и за емитенти от трети страни, извършващи публично предлагане на ценни книжа в ЕС, и за емитенти от трети страни, чиито ценни книжа се търгуват на регулиран пазар на ЕС.

През декември 2007 г. Комисията създаде механизъм[4] за определяне на еквивалентността на общоприетите счетоводни принципи (GAAP). През декември 2008 г. Комисията прие решение[5] и регламент[6], с които общоприетите счетоводни принципи на САЩ и тези на Япония се приемат за еквивалентни на МСФО, а финансовите отчети в рамките на ЕС, за чието изготвяне са използвани общоприетите счетоводни принципи на Китай, Канада, Индия и Южна Корея, се приемат временно с краен срок до 31 декември 2011 г.

В тази връзка, съгласно законодателството на ЕС[7], Европейската комисия е длъжна редовно да информира Европейския комитет по ценни книжа и Европейския парламент за постигнатия от посочените държави напредък по отношение на техните съответни програми.

В първия доклад от юли 2007 г. Комисията представи съответните работни графици, предвидени от националните власти на някои трети страни, за постигане на сближаване на техните национални общоприети счетоводни принципи и МСФО[8]. Във втория доклад от април 2008 г. Комисията разгледа постигнатия от третите страни напредък, първо, въз основа на техните програми за сближаване, и второ, по отношение на премахването на разпоредби за изисквания за съгласуваност, които се прилагат по отношение на емитенти от Общността, чиито ценни книжа са публично търгувани в тези трети страни.

В настоящия доклад Комисията представя актуална информация относно предприетите действия от страна на посочените държави за преминаване към МСФО. В тази връзка Комисията поиска от Европейския комитет на регулаторите на ценни книжа (ЕКРЦК) да представи най-актуалните промени по отношение на преминаването към МСФО в държавите, на които ЕС наскоро наложи преходен период (Китай, Канада, Индия и Южна Корея), примерно чрез използването на публична информация или писмена документация, предоставена от регулаторните органи на съответната трета страна. Особено внимание следваше да се обърне, въз основа на наличните доклади, на практическото приложение на китайските счетоводни стандарти за бизнес предприятия, които в голяма степен вече се доближават до МСФО.

В доклада са представени също така последните промени, настъпили в държавите, чиито счетоводни стандарти са признати за еквивалентни, като САЩ и Япония, както и промените, настъпили в няколко други големи икономики, като Аржентина, Бразилия, Мексико, Русия и Тайван. Някои юрисдикции, като Австралия, Хонг-Конг, Нова Зеландия, Сингапур и Южна Африка, вече са приели или приложили напълно МСФО и следователно не е необходимо Европейската комисията да издава за тях решение за еквивалентност.

Промени в държавите, чиито счетоводни стандарти са признати за еквивалентни

На 12 декември 2008 г. Комисията прие решение[9] и регламент[10], с които общоприетите счетоводни принципи на САЩ и тези на Япония се приемат за еквивалентни на МСФО с оглед на използването им в рамките на Общността. В този раздел са представени промените, настъпили в тези държави в периода 2008—2009 г., като информацията се основава на наличната публична информация.

САЩ

Сближаване

През 2006 г. Съветът на САЩ за финансови счетоводни стандарти (FASB) и Съветът по международни счетоводни стандарти (СМСС) подписаха меморандум за разбирателство, с който отново бе потвърдена общата им цел за постигане на сближаване на общоприетите счетоводни принципи на САЩ и МСФО, като освен това изложиха работната програма за постигането на тази цел. Европейският комитет на регулаторите на ценни книжа потвърди, че двата съвета са отстранили основните разлики, които той отбеляза в отправената от него препоръка до Комисията през 2005 г. Въведени са редица промени (в това число и стандарт за бизнес комбинация, близък до МСФО), а в момента се извършват други, като крайният срок 2011 г. остава непроменен.

На политическо равнище страните от Г-20 отново поеха в своите заключения ангажимент за постигане на международни решения, включително и в областта на счетоводството. Поетите ангажименти трябва да прерастнат в конкретни политически решения, а работата по сближаването следва да бъде засилена от практическа гледна точка, като се запази целта за постигането на висококачествено финансово отчитане. През април 2009 г. Съветът на САЩ за финансови счетоводни стандарти и СМСС актуализираха своите планове, като взеха предвид проблемите, възникнали вследствие на финансовата криза. Акцентът при изготвяне на стандартите е до известна степен изместен от сближаване на стандартите към по-спешни въпроси, свързани с кризата, което предизвика известно забавяне в цялостния процес на сближаване. По-специално, разпоредбите на САЩ в областта на обезценяването на дългови инструменти за продажба, които бяха спешно изменени в отговор на кризата, доведоха до допълнителни отклонения от съответния МСС 39. От този момент насам СМСС и Съветът на САЩ за финансови счетоводни стандарти работят съответно върху преразглеждане на счетоводните стандарти по отношение на финансовите инструменти и следва да намерят сближаващ подход, който не накърнява доброто финансово отчитане.

Възможно приемане на МСФО

През октомври 2008 г. американската Комисия за ценните книжа и фондовите борси (SEC) представи за обществено допитване пътна карта за преминаване към МСФО. Съгласно предложената пътна карта, в която се определят няколко етапа по пътя към крайната цел, през 2011 г. SEC ще реши дали да продължи с приемането на МСФО до 2014 г. Срокът за представяне на коментари беше удължен от 19 февруари до 20 април 2009 г.

През февруари 2010 г. SEC единодушно одобри нов график, според който задължителното използване на МСФО от публичните дружества в САЩ ще започне най-рано през 2015 г. Според SEC е необходимо по-задълбочено проучване на МСФО, както и решение през 2011 г. дали да се пристъпи към задължително използване на МСФО.

Въпреки че първоначалната пътна карта даваше възможност на някои американски дружества да използват МСФО през 2014 г., през февруари 2010 г. SEC обяви, че няма за цел ранното приемане на МСФО. SEC може да преосмисли позицията си на по-късен етап. В изявлението на SEC се отбелязва също така, че не е изключено в бъдеще американските емитенти да могат да избират между МСФО и американските общоприети счетоводни принципи.

Европейската комисия смята, че е важно Комисията на САЩ за ценните книжа и фондовите борси да постигне положително решение относно приемането на МСФО колкото се може по-скоро през 2011 г. При липса на ясен ангажимент за постигане на напредък по отношение на приемането на МСФО за американските национални емитенти се поставят под съмнение както надеждността на системата на МСФО, така и участието в управленската структура на фондацията на МФСО на държави, които не прилагат МСФО.

Изискване за съгласуваност

През ноември 2007 г. SEC взе решение да премахне изискването за съгласуване на финансовите отчети на чужди емитенти с общоприетите счетоводни принципи на САЩ за тези емитенти, които представят отчети въз основа на Международните стандарти за финансово отчитане (МСФО), както са приети от СМСС. В решението на SEC се съдържаше преходна дерогация за тези емитенти от ЕС, които прилагат изключението на ЕС при осчетоводяване на хеджиране (от МСС 39) . Валидността на преходната разпоредба изтече през ноември 2009 г.

Япония

Сближаване

След решението на ЕС относно еквивалентността през 2008 г. японските власти продължиха да работят върху сближаването на общоприетите счетоводни принципи и МСФО.

През октомври 2008 г. Съветът по счетоводни стандарти на Япония (ASBJ) излезе с две съобщения за медиите относно оценяването на справедливата стойност и прекласифицирането на дългови инструменти в отговор на въведените от СМСС промени в резултат на кризата, като например прекласифицирането на някои финансови инструменти.

През март 2009 г. в Токио се състоя среща на ASBJ и СМСС, на която бе обсъдено сближаването на японските общоприети счетоводни принципи и МСФО и отново бе потвърдена целта за постигане на сближаване на стандартите.

През септември 2009 г. СМСС и ASBJ за пореден път потвърдиха сътрудничеството си за постигане на сближаване на счетоводните стандарти. Според представители на ASBJ е постигнат напредък по отношение на сближаването на МСФО и японските общоприети счетоводни принципи. ASBJ не само отговори на запитванията от страна на СМСС, но и издаде ревизиран счетоводен стандарт — ASBJ Statement No. 12 (преработен 2009 г.) Счетоводен стандарт за тримесечно финансово отчитане . Целта на тези изменения е да се преразгледат изискванията за оповестяване за тримесечни финансови отчети в случай на съмнения относно способността на предприятието да продължи да извършва дейност. Освен това, след дискусии със СМСС, ASBJ прие документ за обсъждане, озаглавен „Отчитане на бизнес комбинациите“, публикува документ за обсъждане на тема „Провизии“ и документ за обсъждане на тема „Признаване на приходите“.

Възможно приемане на МСФО

След „Споразумението от Токио“[11] Съветът по счетоводство на предприятията (BAC)[12] прие през юни 2009 г. междинен доклад[13] за приемането на МСФО в Япония. В съответствие с предложения междинен доклад от фискалната година, която приключва на или след 31 март 2010 г., ще бъде позволено доброволното използване на МСФО за консолидирани финансови отчети на определени публично търгувани дружества, които са активни на международния пазар. Окончателното решение относно задължителното използване на МСФО ще бъде взето към 2012 г. Задължителното прилагане на МСФО вероятно ще започне през 2015 или 2016 г.

През септември 2009 г. ASBJ публикува актуализиран план за проекта за периода до 2011 г. Обновеният план за проекта бе разработен вземайки предвид горепосочения междинен доклад, изготвен от BAC, в който се препоръчва ASBJ да продължи и да ускори процеса на сближаване на счетоводните стандарти. В него се отчита и работния план на СМСС от август 2009 г. до 2011 г.

През декември 2009 г. Агенцията за финансови услуги на Япония (JFSA) публикува преразгледаната разпоредба относно корпоративните оповестявания, съгласно която някои японски дружества могат да прилагат МСФО доброволно.

В началото на 2010 г. JFSA направи обществено допитване относно преразгледаните регулаторни известия с цел да обнови списъка на определените за доброволно прилагане МСФО в Япония. През март 2010 г. JFSA приключи общественото допитване и обнови списъка на определените МСФО, като позволи използването на всички МСФО и пояснения на Комитета за разяснения на международните стандарти за финансово отчитане (КРМСФО), одобрени и издадени от СМСС на или преди 31 декември 2009 г., при доброволното прилагане на МСФО в Япония от някои японски публично търгувани дружества от началото на консолидираните фискални години, приключващи на или след 31 март 2010 г.[14] Освен това JFSA обяви включването на МСФО 9 — първият етап от предприетото от СМСС преразглеждане на МСС 39 — в пакет, който ще бъде на разположение на няколко японски дружества на доброволна основа от 10 март 2010 г.

През април 2010 г. ASBJ публикува обновена версия на плана за проект в периода до 2011 г. (вж. приложението). ASBJ все още възнамерява през 2010 г. да отстрани разликите между съществуващите японски общоприети счетоводни принципи и МСФО, а през първата половина на 2011 г. да изготви проектопредложения относно по-голямата част от проектите, споменати в меморандума за разбирателство между СМСС и Съвета на САЩ за финансови счетоводни стандарти, в съответствие с настоящия работен план на СМСС. Изискване на съгласуваност

Японските органи не налагат изискване за съгласуваност на емитентите от ЕС, които изготвят финансовите си отчети в съответствие с МСФО, както са приети от ЕС.

Китай

По отношение на Китай Комисията поиска съвет от ЕКРЦК във връзка с практическото приложение на счетоводните стандарти за бизнес предприятия, които са до голяма степен съгласувани с МСФО.

През февруари 2006 г. китайските власти решиха да въведат МСФО в своето законодателство, като в същото време направиха някои изменения с оглед на местните особености. От 1 януари 2007 г. тези счетоводни стандарти за бизнес предприятия (ASBE) са в сила за всички публично търгувани китайски предприятия.

Според публикувания от китайското министерство на финансите доклад[15] през ноември 2008 г. въвеждането на новите ASBE е протекло без усложнения, като е било постигнато без съществени отрицателни последици за китайските пазари или за цикъла на финансово отчитане[16]. В доклада бе отбелязано, че според китайското министерство на финансите преминаването към ASBE е довело до подобрения в качеството и надеждността на финансовото отчитане в Китай, най-вече вследствие на по-голяма прозрачност на оповестяванията. Освен това от министерството смятат, че новите ASBE правят китайския пазар по-привлекателен за чуждестранни емитенти, както и че поставят китайските емитенти в по-благоприятна позиция за достъп до международните пазари. Въпреки това Министерството на финансите посочи няколко области от финансовите отчети за 2007 г., в които би могло да се постигне по-висока степен на съответствие или в които се смята, че емитентите са изпитали трудности при подходящото прилагане на съответните стандарти. И накрая, министерството възнамерява да предприеме мерки за подобряване на приложението на новите стандарти за бъдещи периоди на отчитане.

През септември 2009 г. Министерството на финансите публикува за обществено допитване проектопредложение на тема „Пътна карта за постигане на пълно сближаване“ на китайските стандарти и МСФО. Срокът за получаване на коментари беше 30 ноември 2009 г.

В Доклада си относно спазването на стандартите и кодексите (ROSC) от октомври 2009 г. Световната банка отбеляза „впечатляващия напредък“, постигнат от Китай, в изграждането на институционална рамка за отчитане в областта на счетоводството, одита и финансовото отчитане[17]. В доклада отново се отбелязва ангажиментът на Китай за постигане на сближаване на китайските ASBE и МСФО, като се посочва, че пълното сближаване се очаква да бъде постигнато до 2012 г.

Занапред Комисията, подпомагана от ЕКРЦК, ще продължи да наблюдава практическото приложение на МСФО.

Процес на сближаване в третите страни, които възнамеряват да приемат МСФО

През февруари 2009 г. Комисията поиска от ЕКРЦК да представи най-актуалната информация относно напредъка в някои трети страни (Канада, Южна Корея и Индия), на които ЕС наложи преходен период в преминаването им към МСФО. След като разгледаха доклада на ЕКРЦК[18] от юни 2009 г. службите на Комисията отчитат следното:

Канада

През януари 2006 г. Съветът по счетоводни стандарти на Канада (AcSB) обяви решението си да приеме изцяло МСФО за канадските публични дружества до 31 декември 2011 г., като беше предоставена публично достъпна информация с подробности както относно програмата, така и относно напредъка на канадските власти към нейното изпълнение.

През последните две години канадските власти продължиха да полагат усилия за осигуряване на своевременно преминаване към МСФО чрез различни публикации, онлайн обучения и концептуални документи. През ноември 2008 г. например AcSB публикува списъка с МСФО, които се очаква да се прилагат за канадските емитенти на датата на преминаване към МСФО през 2011 г. Наскоро, през март 2009 г. AcSB издаде второто всеобхватно проектопредложение относно напредъка на Канада по отношение на преминаването към МСФО, озаглавено „Приемане на МСФО в Канада II“. Освен това Канадският институт на експерт-счетоводителите (CICA) стартира безплатно онлайн обучение относно въвеждането на МСФО и последиците за канадския бизнес.

И накрая, през декември 2008 г. председателят на AcSB публикува изявление[19], с което се потвърждава, че планът за приемане е все още актуален и че нито последиците от пазарните сътресения, нито евентуалното решение на SEC да отложи приемането на МСФО в САЩ няма да забавят преминаването към МСФО в Канада.

Южна Корея

През март 2007 г. Корейската комисия за финансов надзор (KFSC) и Корейският институт по счетоводство (KAI) публично се ангажираха да приемат МСФО до 31 декември 2011 г., като беше предоставена обществено достъпна информация с подробности както относно програмата, така и относно осъществения напредък на южнокорейските власти за нейното постигане.

През последните две години горепосочените южнокорейски органи продължиха да полагат усилия за осигуряване на своевременно преминаване към МСФО чрез различни публикации, уебсайтове, разпоредби, както и сформирането на работна група и на консултативна група. През 2008 г. например KAI публикува пълен набор от корейски МСФО и стартира програма от обучения, която има за цел да подобри квалификацията на дипломираните експерт-счетоводители и счетоводния персонал в дружествата. Освен това KFSC увери ЕКРЦК, че е преразгледала и изменила няколко закона и разпоредби с цел да ги приведе в съответствие с МСФО; създаде уебсайт за разпространение на информация относно МСФО; издаде разпоредба, задължаваща дружествата да включат във финансовите си отчети анализ на въздействието на МСФО две години преди да приемат МСФО; и сформира консултативна група за дружества, които преминават към МСФО по-рано, както и работна група, която да наблюдава постигнатия напредък по отношение на изпълнението на пътната карта.

Индия

През юли 2007 г. Индийският институт на експерт-счетоводителите (ICAI) публично се ангажира дружествата да приемат МСФО до 31 декември 2011 г. През май 2008 г. правителството на Индия публично потвърди намерението си да бъде постигнато сближаване с МСФО до 2011 г. От ICAI заявиха, че е възможно да направят някои изменения (като например изискване за допълнителни оповестявания, промяна на някои термини или премахване на някои варианти или алтернативни счетоводни третирания) на МСФО с оглед да бъдат взети предвид специфичните за Индия обстоятелства. Все пак тези промени се очакваше да бъдат незначителни, а заявеното намерение както от страна на ICAI, така и от страна на правителството на Индия, беше да се постигне пълно съответствие между индийските счетоводни стандарти и МСФО до края на програмата.

През последните две години индийските органи продължиха да полагат усилия за осигуряване на своевременно преминаване към МСФО чрез различни публикации, обучения и семинари. В момента например ICAI изменя индийските счетоводни стандарти с оглед на пълното преминаване към МСФО, като за целта е публикувал подробна работна програма. Освен това институтът стартира курс за МСФО, в края на който се издава сертификат, с цел да подобри знанията на своите членове в тази област.

През февруари 2010 г. Министерството по корпоративните въпроси на Индия прие план за поетапно преминаване на големите публично търгувани индийски дружества[20], различни от банки и застрахователни дружества, към „оповестени индийски стандарти, които са близки до МСФО“:

- През първия етап определени дружества[21] ще трансформират началните си счетоводни баланси, считано от 1 април 2011 г. (при условие че финансовата година започва на или след тази дата).

- През втория етап дружествата, без значение дали се търгуват на борсата, с нетна стойност над 500 crores рупии, но не повече от 1 000 crores рупии[22], ще трансформират началните си баланси, считано от 1 април 2013 г. (при условие че финансовата година започва на или след тази дата).

- През третия етап публично търгуваните дружества с максимална нетна стойност 500 crores рупии ще трансформират началните си баланси, считано от 1 април 2014 г. (при условие че финансовата година започва на или след тази дата, като се взема по-късната от двете дати).

Дружествата от следните категории няма да бъдат задължени да спазват оповестените счетоводни стандарти, които са сближени с МСФО (въпреки че те могат да го направят по собствено желание), но трябва да спазват само „оповестените счетоводни стандарти, които не са сближени с МСФО“:

- Дружества, които не се търгуват публично, с максимална нетна стойност 500 crores рупии и чиито акции или други ценни книжа не се търгуват на фондови борси извън Индия;

- Малки и средни предприятия (МСП).

До края на февруари 2010 г. се очаква да бъде представена отделна пътна карта за банките и застрахователните дружества.

Промени в други трети държави

Освен обсъдените по-горе държави, няколко други големи икономики са в процес на преминаване към МСФО. В този раздел е представена обща информация, с която Европейската комисия разполага благодарение на публично достъпни данни, относно най-актуалните промени в някои други големи икономики.

Аржентина

През декември 2009 г. Националната комисия по ценни книжа на Аржентина (CMV) прие изискване, според което всички дружества, чиито акции или дългови инструменти се търгуват публично, трябва да изготвят финансовите си отчети според МСФО, считано от годината, която приключва на 31 декември 2012 г. От януари 2011 г. дружествата могат по собствено желание да изготвят финансовите си отчети в съответствие с МСФО.

Бразилия

През юли 2007 г. Бразилската централна банка и Бразилската комисия по ценните книжа и фондовите борси (CVM) определиха 2010 г. като краен срок за приемането на МСФО за консолидираните финансови отчети на публично търгуваните дружества и на финансовите институции. От 2007 г. до 2009 г. публично търгуваните дружества можеха да използват МСФО по желание.

Мексико

През ноември 2008 г. Мексиканската комисия по ценните книжа и банките (CNBV), заедно със Съвета по счетоводни стандарти на Мексико (CINIF), обявиха, че Мексико ще приеме МСФО за всички публично търгувани дружества през 2012 г. От 2008 г. някои предприятия могат да приемат МСФО по-рано, при условие че бъдат изпълнени изискванията, наложени от CNBV.

Русия

През 2002 г. правителството на Русия обяви, че от 1 януари 2004 г. всички дружества и банки ще трябва да изготвят финансовите си отчети в съответствие с МСФО. Успоредно с това се извършва непрекъснато техническо сближаване на руските национални счетоводни стандарти (RAS) с МСФО. През 2004 г. в парламента е внесено за одобрение правно предложение, според което корпорациите ще трябва да спазват МСФО. По отношение на задължителното прилагане на МСФО не са отчетени значителни промени.

Тайван

През май 2009 г. Комисията по финансов надзор (FSC) на Тайван обяви пътна карта за пълното приемане на МСФО в Тайван. В първия етап всички публично търгувани дружества и финансовите институции, които са под надзора на Комисията по финансов надзор (с изключение на кредитните кооперации, компаниите за кредитни карти и застрахователните посредници), ще бъдат задължени да прилагат МСФО, считано от 1 януари 2013 г. От 1 януари 2012 г. всички публично търгувани дружества ще могат да прилагат МСФО по собствено желание. През втория етап дружествата, които не са публично търгувани, кредитните кооперации и компаниите за кредитни карти, ще бъдат задължени да прилагат МСФО, считано от 1 януари 2015 г. (по избор могат да започнат от 1 януари 2013 г.).

Заключение

След като прие два правни акта през декември 2008 г.[23] Комисията поиска от ЕКРЦК да представи най-актуалните изменения в четирите държави, чиито счетоводни стандарти са били временно признати за еквивалентни на МСФО до 31 декември 2011 г.: Китай, Канада, Индия и Южна Корея. От заключенията на ЕКРЦК става ясно, че съответните държави са постигнали известен напредък по отношение на изпълнението на програмите за сближаване или приемане.

По отношение на САЩ и Япония Комисията вече призна техните общоприети счетоводни принципи за еквивалентни на МСФО с оглед на използването им в рамките на Общността. В САЩ бе проведено обществено допитване относно приемането на МСФО, като заключението беше, че през 2011 г. ще бъде взето решение дали да се продължи работата по приеминаване към задължително използване на МСФО. Освен това според САЩ задължителното прилагане на МСФО може да влезе в сила най-рано през 2015 г. Следователно решението през 2011 г. ще бъде от съществено значение за сближаването на общоприетите счетоводни принципи на САЩ и МСФО. При липса на ясен ангажимент за постигане на напредък в САЩ по отношение на приемането на МСФО се поставят под съмнение както надеждността на системата на МСФО, така и участието в управленската структура на фондацията на МФСО на държави, които не прилагат МСФО. Япония също продължи да работи за сближаването на общоприетите счетоводни принципи и МСФО. Определени публично търгувани дружества в Япония могат да прилагат доброволно МСФО, считано от консолидираните фискални години, приключващи на или след 31 март 2010 г. Освен това Япония обяви намерението си да вземе решение около 2012 г. дали да приеме МСФО до 2015 г. или 2016 г.

Други големи икономики, като Аржентина, Бразилия, Мексико и Тайван, също наскоро обявиха намерението си да приемат МСФО. В Русия не са отчетени значителни промени по отношение на задължителното прилагане на МСФО.

През следващите години, с техническата помощ от страна на ЕКРЦК, Комисията ще продължи да следи ситуацията и да оценява продължаващите усилия от страна на трети страни, които са в процес на сближаване към МСФО или които възнамеряват да приемат МСФО.

Комисията ще подкрепя и занапред усилията на държавите, които са предприели мерки за сближаване на своите счетоводни стандарти с МСФО, както и на държавите, които са предприели мерки за приемане на МСФО.

ПРИЛОЖЕНИЕ към

Доклада за постигане на сближаване на Международните стандарти за финансово отчитане (МСФО) и националните общоприети счетоводни принципи (GAAP) на трети страни

Приложение 1: Кратък преглед на най-актуалните промени по отношение на сближаването към МСФО или приемането на МСФО в някои трети страни

Държава | Бележки |

Считани за еквивалентни на приети МСФО | САЩ | От 1 януари 2009 г. ЕК признава общоприетите счетоводни принципи на САЩ за еквивалентни на МСФО с оглед на използването им в рамките на Общността. След проведено обществено допитване относно пътната карта за преминаване към МСФО SEC заключи, че ще вземе решение през 2011 г. дали да се продължи работата по приемането на МСФО. Освен това според САЩ задължителното прилагане на МСФО може да влезе в сила най-рано през 2015 г. |

Япония | От 1 януари 2009 г. ЕК признава общоприетите счетоводни принципи на Япония за еквивалентни на МСФО с оглед на използването им в рамките на Общността. Япония обяви намерението си да вземе решение около 2012 г. дали да наложи задължителното използване на МСФО до 2015 г. или 2016 г. Определени публично търгувани дружества в Япония могат да прилагат доброволно МСФО, считано от консолидираните фискални години, приключващи на или след 31 март 2010 г. |

Китай | Китай | От 1 януари 2009 г. ЕК временно признава финансовите отчети, за чието изготвяне са използвани общоприетите счетоводни принципи на Китай, с краен срок до 31 декември 2011 г. Китайските власти работят за постигане на пълно сближаване до 2012 г. |

Възнамеряват да приемат МСФО | Канада | ЕК временно признава финансовите отчети, за чието изготвяне са използвани общоприетите счетоводни принципи на Канада, с краен срок до 31 декември 2011 г. Канада възнамерява да приеме напълно МСФО през 2011 г. |

Южна Корея | ЕК временно признава финансовите отчети, за чието изготвяне са използвани общоприетите счетоводни принципи на Южна Корея, с краен срок до 31 декември 2011 г. Южна Корея обяви план за приемане на МСФО през 2011 г. |

Индия | ЕК временно признава финансовите отчети, за чието изготвяне са използвани общоприетите счетоводни принципи на Индия, с краен срок до 31 декември 2011 г. Индия обяви план за приемане на МСФО през 2011 г. |

Други | Аржентина | Аржентина възнамерява да приеме МСФО през 2012 г. (МСФО могат да бъдат използвани по собствено желание от януари 2011 г.) |

Бразилия | Бразилия възнамерява да приеме МСФО през 2010 г. (до 2010 г. публично търгуваните дружества могат да използват МСФО по собствено желание). |

Мексико | Мексико обяви, че всички публично търгувани дружества ще трябва да използват МСФО от 2012 г. (от 2008 г. насам някои предприятия могат да приемат МСФО и по-рано, при условие че бъдат спазени определени изисквания). |

Русия | По отношение на сближаването към МСФО не са отчетени значителни промени. |

Тайван | Тайван обяви, че всички публично търгувани дружества и финансовите институции, които са под надзора на Комисията по финансов надзор, ще бъдат задължени да прилагат МСФО, считано от 1 януари 2013 г. (от 1 януари 2012 г. всички публично търгувани дружества ще могат да използват МСФО по собствено желание). Дружествата, които не са публично търгувани, кредитните кооперации и компаниите за кредитни карти ще бъдат задължени да прилагат МСФО, считано от 1 януари 2015 г. (позволено е доброволно използване, считано от 1 януари 2013 г.). |

[1] Регламент (ЕО) № 1606/2002 на Европейския парламент и на Съвета от 19 юли 2002 г. („Регламент относно МСС“).

[2] Регламент (EО) № 809/2004 на Комисията от 29 април 2004 г. („Регламент за проспектите“). С този регламент се прилага Директива 2003/71/ЕО на Европейския парламент и на Съвета от 4 ноември 2003 г. („Директива за проспектите“).

[3] Директива 2004/109/ЕО на Европейския парламент и на Съвета от 15 декември 2004 г. („Директива за прозрачността“).

[4] Регламент (ЕО) № 1569/2007 на Комисията от 21 декември 2007 г. за създаване на механизъм за определяне на еквивалентността на счетоводните стандарти, прилагани от емитенти на ценни книжа от трети държави съгласно Директиви 2003/71/ЕО и 2004/109/ЕО на Европейския парламент и на Съвета („Регламент за създаване на механизъм за определяне на еквивалентността“).

[5] Решение на Комисията 2008/961/ЕО от 12 декември 2008 г. за използване на националните счетоводни стандарти на някои трети държави и на Международните стандарти за финансово отчитане от емитенти на ценни книжа от трети държави при изготвянето на техните консолидирани финансови отчети (ОВ L 340, 19.12.2008 г., стр. 112).

[6] Регламент (ЕО) № 1289/2008 на Комисията от 12 декември 2008 г. за изменение на Регламент (ЕО) № 809/2004 относно прилагането на Директива 2003/71/ЕО на Европейския парламент и на Съвета по отношение на някои аспекти, свързани с проспекти и реклами (ОВ L 340, 19.12.2008 г., стр. 17).

[7] Регламент (ЕО) № 1787/2006 на Комисията от 4 декември 2006 г. и Решение на Комисията 2006/891 от 4 декември 2006 г. („Решението по Директивата за прозрачност“).

[8] Съобщение от 6 юли 2007 г., COM(2007) 405 окончателен.

[9] Решение 2008/961/ЕО на Комисията от 12 декември 2008 година., ОВ L 340, 19.12.2008 г., стр. 112.

[10] Регламент (ЕО) № 1289/2008 на Комисията от 12 декември 2008 година, ОВ L 340, 19.12.2008 г., стр. 17.

[11] Съвместна декларация на Съвета по счетоводни стандарти на Япония (ASBJ) и СМСС, обявена през 2007 г., в която се излага инициатива за ускоряване на програмата за сближаване на МСФО и японските общоприети счетоводни принципи.

[12] Консултативен орган към Агенцията за финансови услуги на Япония (FSA).

[13] BAC (2009), Становище относно прилагането на Международните стандарти за финансово отчитане (МСФО) в Япония (междинен доклад).

[14] http://www.fsa.go.jp/en/news/2010/20100303-1.html.

[15] Китайско министерство на финансите (2008 г.), Доклад относно анализа на прилагането на нови счетоводни стандарти от публично търгуваните китайски дружества през 2007 г.

[16] Китайското министерство на финансите потвърди пред Европейската комисия, че тези заключения важат и за годишните доклади за 2008 г.

[17] Доклад относно спазването на стандартите и кодексите (ROSC) — Счетоводство и одит — Народна република Китай (вж. http://www.worldbank.org/ifa/rosc_aa_chn.pdf).

[18] В доклада на ЕКРЦК от юни 2009 г. ясно е посочено, че информацията се основава на срещи със СМСС; обмен на писмена документация с представител на всеки един от съответните регулаторни органи на ценни книжа или органи за определяне на счетоводни стандарти, както и на публично достъпна информация в Интернет. Следователно докладът е основан на факти, като няма за цел да изрази мнение относно напредъка по отношение на постигнатото сближаване или приемане в съответните държави.

[19] Вж. http://www.acsbcanada.org/fyi-newsletter/item17751.pdf.

[20] http://www.pib.nic.in/release/release.asp?relid=57220.

[21] Дружества, които са включени в индекса Nifty 50 на Националната фондова борса на Индия; дружества, които са включени в индекса Sensex 30 на фондовата борса в Бомбай; дружества, чиито акции или други ценни книжа се търгуват на фондови борси извън Индия; дружества, без значение дали се търгуват на борсата, с нетна стойност над 1 000 crores рупии.

[22] 1 crore = 10 милиона. 500 crores рупии = 80 000 000 EUR. 1 000 crores рупии = 160 000 000 EUR.

[23] Решение 2008/961/ЕО на Комисията и Регламент (ЕО) № 1289/2008 на Комисията.